**EELNÕU 2023/221**

 **KOMISJONID:**

|  |  |
| --- | --- |
| eelarve- ja arengukomisjon |  |
| hariduskomisjon |  |
| kultuuri- ja spordikomisjon |  |
| majandus- ja keskkonnakomisjon |  |
| revisjonikomisjon |  |
| sotsiaalkomisjon |  |
| seeniorite nõukoda |  |
| noortevolikogu |  |

**VILJANDI LINNAVOLIKOGU**

MÄÄRUS

### 28. detsember 2023 nr

Viljandi Linnavolikogu 27.11.2014 määruse

nr 46 „Vanema poolt kaetava õppekulu suuruse

kehtestamine Viljandi linna koolieelses lasteasutuses“ muutmine

Määrus kehtestatakse kohaliku omavalitsuse korralduse seaduse paragrahvi 6 lõike 3 punkti 2, paragrahvi 22 lõike 1 punkti 5 ja koolieelsete lasteasutuste seaduse paragrahvi 27 lõigete 3 ja 4 alusel.

§ 1. Muuta määruse paragrahvi 2 ja sõnastada see järgmiselt:

„§ 2. Õppekulu suurus

 Õppekulu suurus on:

1) lasteaedade Karlsson, Krõllipesa ja Kesklinna lasteaia Midrimaa õppehoone kõikidele lastele ja lasteaed Männimäe sõimerühma lastele (1-3aastased) 77 eurot;

 2) Kesklinna lasteaia Mesimummi õppehoone ja Männimäe lasteaia lastele 84 eurot;

 3) suvekuudel (juuni, juuli, august) kõikidele lastele 77 eurot;

 4) osaajaline koht kõikidele lastele 38 eurot.“

§ 2. Määrus jõustub kolmandal päeval pärast avaldamist Riigi Teatajas ja seda rakendatakse alates 1.01.2024.

(allkirjastatud digitaalselt)

Helmen Kütt

linnavolikogu esimees

# Koostaja(d): Marko Tiitus

**Esitatud:** 09.12.2023

**Esitaja:** saadikurühm Isamaa **Ettekandja:** Marko Tiitus

**Lk arv:** 2

**Hääletamine:** poolthäälteenamus

Seletuskiri

**Viljandi Linnavolikogu 27.11.2014 määruse**

**nr 46 „Vanema poolt kaetava õppekulu suuruse**

**kehtestamine Viljandi linna koolieelses lasteasutuses“ muutmine**

Eelnõu eesmärk on fikseerida Viljandi linna lasteaedade ja sõimede kohatasud senisel tasemel, et mitte halvendada Viljandi linnas elavate lastega perede toimetulekut majanduslikult keerulises ja rekordiliselt madala sündide arvuga oludes.

Teatavasti tõuseb alampalk 725 eurolt 2024. aastast 820 eurole, ehk üle 13-protsendi. Viljandi linnas on koolieelsete lasteasutuste kohatasud seotud alapalgaga, mis tõstab ka kohatasusid alates järgmisest aastast üle 13-protsendi.

2021. aastal Viljandis koalitsiooni moodustanud poliitilised jõud sätestasid koalitsioonilepingus: „Langetame lasteaia kohatasu 13 %-lt 10 %-le alampalgast“. Paraku ei ole Viljandi koalitsioon oma lubadust täitnud ja koalitsiooni tegevusetus toob kaasa hoopis lasteaedade ja sõimede kohatasude märkimisväärse tõusu.

Käesoleva eelnõuga seome lasteaedade ja sõimede kohatasud lahti alampalgast ja fikseerime need senisel tasemel, et välistada iga-aastased tasude tõusud.

Viljandi linnas on lasteaedade ja sõimede kohatasud juba täna üle kolme korra suuremad kui naaberomavalitsuses - Viljandi vallas ning tasud suureneksid veelgi seoses alampalga tõusuga.

Lasteaedade ja sõimede kohatasude fikseerimine senisel tasemel on vajalik ka seetõttu, et pikka aeg kestnud inflatsioon ja majanduskriis koos elatustaseme langusega on lastega perede majanduslikku kindlustatust tunduvalt halvendanud. Lisaks on riigis valitsev koalitsioon otsustanud tõsta mitmeid makse ja tasusid. Samas kärbitakse lastega perede toetusmeetmeid, näiteks lasterikaste perede toetusi ja kaotatakse tulumaksu mahaarvamine alates teisest lapsest.

Kahetsusväärselt väheneb pidevalt ka Viljandi elanike arv. Võrreldes sajandi vahetusega on Viljandi elanike arv vähenenud mitme tuhande elaniku võrra. Oluliseks abinõuks selliste negatiivsete demograafiliste arengute pööramiseks on lastega perede toetamine, et nad ei lahkuks Viljandist. Üheks oluliseks kriteeriumiks elukoha valikul on elukallidus, mida mõjutab ka lasteaedade kohatasude suurus. Seetõttu tuleks välistada lasteaedade kohatasude iga-aastane automaatne tõus ja fikseerida kohatasud kindla summana.

(allkirjastatud digitaalselt)

Marko Tiitus